Karstensens Skibsværft i Skagen har fået et strakspåbud af Arbejdstilsynet, efter en ansat på værftet i dag var ude for en arbejdsulykke. Arbejdstilsynet mener ikke, at sikkerheden var god nok på dækket på det skib, hvor den forulykkede i morges faldt seks meter ned i et tomt lastrum gennem et såkaldt mandhul. Af ukendte årsager var hullet ikke sikret med en stålplade, som det burde. - Vi beklager, at det er sket. Vi har sikret dækket igen, og skulle der være et erstatningsansvar, er vi klar til at påtage os det, siger direktør hos Karstensens Skibsværft, Tage Rishøj. Mandens tilstand betegnes som stabil, og scanninger viser, at han er sluppet uden alvorlige skader.

Referat:
Arbejdstilsynet var ikke tilfreds med dækning af mandhul.